Nuuskommentaar: Het Russiese trolle vir Ramaphosa kom help?Pres. Cyril Ramaphosa. Foto: Elmond Jiyane, GCIS Die Daily Maverick het onlangs berig ’n Russiese “trolfabriek” het in die Suid-Afrikaanse verkiesing probeer inmeng om pres. Cyril Ramaphosa en die ANC se saak te bevorder, en die DA en EFF te diskrediteer. Die OVK het dit twee dae later ontken, maar die media oorsee berig steeds hieroor. Suid-Afrikaners verdien om die waarheid te weet. Die wêreld het nie gaan stilstaan terwyl Suid-Afrika verkiesing gehou het nie, ook nie terwyl op die finale uitslae gewag is en al wat kenner en “kenner” dit gewaag het om ’n vooruitbetragting te doen nie. Om uit hierdie verkiesingsweb te ontsnap kon ontleders inderdaad uit die VSA alleen verskeie sake aanroer, soos die Amerikaans-Chinese handelsoorlog wat nog nie lekker wil koers kry nie. Dan is daar die kwessie van rasidentifikasie wat by die Amerikaanse profiel vir misdadigers aangebring word, bekend as CalGang, en voorspelbaar nie oral ewe goed afgaan nie. In Europa laai die Brexit-spanning steeds op terwyl die Europeërs eersdaags self stembusse toe opruk vir verkiesings vir die Europese parlement. Dit dien terselfdertyd vir die Britte as ’n preferendum, waaruit Britse voorkeure oor verskeie sake, waaronder Brexit, afgelei kan word. Ná die vernietigende slae wat die Tories en Arbeiders met die pas afgehandelde munisipale verkiesings gely het (en Brexit die skuld vir die Tories se kleitrappery gekry het) sal dié twee partye nie nou met ’n referendum oor Brexit wil waag nie. Genoeg nuusmateriaal om die Queen Mary mee tot sink te bring. Maar die aandag bly terugbeweeg na iets wat al as “case closed” genoem is. Toe nou nie, en kan nog “bykans vir seker” na die howe koers kry. Die saak wat steeds gery word, is die verslag oor beweerde Russiese inmenging in die Amerikaanse verkiesing van 2016, waartydens Donald Trump ook die president geword het. Nou hoekom sal ’n Suid-Afrikaanse nuuskommentaarskrywer hierdie onderwerp weer aanraak bo die ander vernaamste kwessies, waarvan minstens een, die Amerikaans-Chinese handelsoorlog, ook ’n sterk invloed op die Suid-Afrikaanse ekonomie het? Dit is oor ook hier te lande ’n nuusitem die ronde begin doen het oor Russiese inmenging in die pas afgehandelde verkiesing. Dié keer sou die Russe ingemeng het om te probeer verseker dat die ANC steeds ná die verkiesing aan bewind sal wees, en om spesifiek in belang van pres. Cyril Ramaphosa op te tree. Maroela Media het reeds ’n paar keer na die betrokkenheid van die Russiese propagandadiens verwys, wat in die stad St. Petersburg gesetel is. Lees gerus hier. Hierdie diens word intussen die Trol-fabriek genoem. Die man agter die organisasie is Yevgeny Prigozhin, wat glo noue bande het met pres. Wladimir Poetin van Rusland. Hy is intussen onderhewig aan sanksies van die VSA weens sy rol in die “aanlyn trolfabriek” wat Trump met die 2016-verkiesing aan bewind moes help. Insiggewend meen baie van die bronne dat Ramaphosa nie eens bewus was van hierdie poging om hom te help, asook opposisiepartye, veral die DA, te ondermyn nie. Uit die nuus oor die beweerde aksie (eintlik net ’n deel van ’n strategie wat oor die hele Afrika-kontinent gevoer word) is dit nie eens duidelik of Ramaphosa daarvan bewus was nie. Hierdie storie kon baie maklik as ongeloofwaardig van die tafel afgevee gewees het, was dit nie dat dit deur die Daily Maverick aan die lig gebring is, en dat dit darem baie met die Trump-variasie ooreenkom nie. Die Daily Maverick het byvoorbeeld vir belangrike deurbrake in die staatskaping-sage gesorg, en sy goeie naam is wesenlik bo verdenking. Die Daily Maverick het ’n week gelede onder meer soos volg oor die saak berig: “Using an NGO called the Association for Free Research and International Co-operation (Afric) and working with political technologist Peter Bychkov, who works for Yevgeny Prigozhin, a businessman known as “Putin’s chef”, a plan was hatched to create a disinformation campaign that favoured the ANC and put out propaganda against the opposition DA and EFF for the 2019 election.” Twee dae later het die OVK bewerings oor Russiese inmenging in die verkiesing van die tafel gevee. As die Daily Maverick en die OVK se geloofwaardigheid teen mekaar opgeweeg word, is daar geen twyfel wie gaan eerste en wie loshande laaste kom nie. Tot tyd en wyl ’n gesoute ondersoekende joernalis die storie behoorlik ontrafel het, sal dit wys wees om nie te veel waarde aan hierdie kwessie te skenk nie. In dié stadium is dit minstens net billik dat Suid-Afrikaanse burgers bewus is van die bewerings omdat dit reeds die media oorsee gehaal het, en skynbaar vir soetkoek opgevreet word.